บาทอ่อนหนุนส่งออกหวังดันจีดีพีโตถึง4%
หวังบาทอ่อนหนุน ส่งออกโตอีก 3 เดือนข้างหน้า ดันจีดีพีพุ่ง 4%
21 พ.ค. 2558

หวังบาทอ่อนหนุน ส่งออกโตอีก 3 เดือนข้างหน้า ดันจีดีพีพุ่ง 4%
ม.ร.ว.ปรีดิยาธร เทวกุล รองนายกรัฐมนตรี เปิดเผยว่า ขณะนี้มีปัจจัยสนับสนุนภาคส่งออกคือ เงินบาทที่อ่อนค่าลงตามมาตรการที่ธนาคารแห่งประเทศไทย (ธปท.) ทยอยประกาศออกมา ซึ่งยอมรับว่าครั้งนี้แบงก์ชาติเก่งจริง โดยตอนนี้เงินบาทอ่อนค่าลงแล้ว 5% เมื่อเทียบกับต้นปี แต่จะต้องรอประมาณ 3 เดือนก่อนที่จะเห็นผลที่เงินบาทมีต่อการส่งออกอย่างชัดเจน เนื่องจากผู้ส่งออกจะใช้เวลารับออร์เดอร์และส่งสินค้าประมาณ 3 เดือน
"หากการส่งออกกลับสู่ภาวะปกติ โดยเฉพาะ 2 ตลาดหลัก คือ จีนและญี่ปุ่น ที่ติดลบอยู่ แต่หากกลับมาขยายตัว เศรษฐกิจของไทยที่คาดว่าจะขยายตัว 3% จะโต 4% ทันที" ม.ร.ว.ปรีดิยาธร กล่าว
อย่างไรก็ตาม การที่ภาค ส่งออกซึ่งมีสัดส่วน 56% ของจีดีพียังติดลบ 4.3% แต่เศรษฐกิจไตรมาสแรก กลับเติบโตได้ 3% สะท้อนว่า ตัวขับเคลื่อนเศรษฐกิจส่วนอื่นได้ ทำงานเต็มที่ ซึ่งส่วนที่เป็นพระเอกในช่วง 3 เดือนแรกของปีนี้คือ การท่องเที่ยว การลงทุนของภาครัฐ ที่เติบโตสูงมาก และการลงทุนของเอกชนขยายตัวเกือบ 4%